Dôvodová správa

A. Všeobecná časť:

   Návrh zákona, ktorým sa mení a dopĺňa zákon č. 548/2003 Z. z. o Justičnej akadémii a o zmene a doplnení niektorých zákonov v znení zákona č. 757/2004 Z. z. predkladá minister spravodlivosti Slovenskej republiky ako iniciatívny návrh.  

Účelom predkladaného návrhu zákona je reagovať na zmeny, ktoré nastali po schválení zákona 371/2004 Z. z. o sídlach a obvodoch súdov Slovenskej republiky a o zmene zákona č. 99/1963 Z. z. Občiansky súdny poriadok v znení neskorších predpisov a zároveň sa dopĺňa  aj o ustanovenie upravujúce hmotné výhody riaditeľa akadémie a upravuje aj dĺžku funkčného obdobia zástupcu riaditeľa akadémie.

Predkladaný návrh zákona, ktorým sa mení a dopĺňa zákon č. 548/2003 Z. z. o Justičnej akadémii a o zmene a doplnení niektorých zákonov v znení zákona č. 757/2004 Z. z. nezakladá zvýšenie nárokov na finančné prostriedky zo štátneho rozpočtu a zvýšené nároky na pracovné sily a organizačné zabezpečenie preto sa doložka finančných, ekonomických a environmentálnych vplyvov a vplyvov na zamestnanosť nevyhotovuje. 

	Navrhovaná právna úprava je v súlade s Ústavou Slovenskej republiky, ústavnými zákonmi, medzinárodnými zmluvami a inými medzinárodnými dokumentmi, ktorými je Slovenská republiky viazaná. 

DOLOŽKA  ZLUČITEĽNOSTI
návrhu zákona
s právom Európskych spoločenstiev a právom Európskej únie

1.	Navrhovateľ zákona :  vláda Slovenskej republiky

2.	Názov návrhu zákona :  zákon zmene a doplnení zákona č. 548/2003 Z. z. o Justičnej akadémii a o zmene a doplnení niektorých zákonov v znení zákona č. 757/2004 Z. z.

3.	Záväzky Slovenskej republiky vo vzťahu k Európskym spoločenstvám a Európskej únii :

a)	návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení, Národného programu pre prijatie acquis communataire, odporúčané v Partnerstve pre vstup, odporúčané v prílohe Prípravy asociovaných krajín strednej a východnej Európy na integrácie do vnútorného trhu Únie (Biela kniha), screeningu, medzi prioritné úlohy vlády Slovenskej republiky, patrí medzi úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003 na mesiac september, 
 
b)	nevyplývajú zo schválenej negociačnej pozície Slovenskej republiky ku kapitole  č.   5 č. 24

4.	Problematika návrhu právneho predpisu :
a)	
b)	nie je upravená v práve Európskych spoločenstiev,
c)	
d)	nie je upravená v práve Európskej únie,

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie :
Vzhľadom na vnútroštátny charakter upravovanej problematiky je posudzovanie súladu návrhu zákona s právom Európskych spoločenstiev a Európskej únie bezpredmetné.

6.	Gestor  (spolupracujúce rezorty) : 
bezpredmetné

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie :

Pri vypracúvaní návrhu zákona nebola účasť experta .
B. Osobitná časť:

K čl. I

K bodu 1:

 Vzhľadom na to, že Národná rada Slovenskej republiky schválila návrh zákona o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov a rozhodla, že Krajský súd v Trnave bude naďalej pôsobiť a z toho dôvodu sa neuvolnia priestory tohto súdu, tak ako bolo predkladané pri schvaľovaní zákona č. 548/2003 Z. z. o Justičnej akadémii  a o zmene a doplnení niektorých zákonov v znení zákona č. 757/2004 Z. z., predkladateľ navrhuje, aby sídlo Justičnej akadémie bolo presunuté do priestorov zrušeného Okresného súdu v Pezinku.

K bodu 2:
Akadémia ako vzdelávacia inštitúcia s celoštátnou pôsobnosťou skvalitňuje rozhodovaciu a ďalšiu činnosť súdov, zvyšuje odbornú úroveň  sudcov a iných príslušníkov justičného aparátu. Doterajšie znenie § 3 zákona predkladateľ dopĺňa o novú pôsobnosť akadémie v rámci ktorej zabezpečuje  databázu súdnych prípadov v podobe súdnych spisov z oblasti trestného, správneho, pracovného, rodinného, obchodného a občianskeho práva a databázu psychologických testov pre výberové konanie na obsadenie voľného miesta sudcu.

K bodu 3:
V prípade neprítomnosti, alebo na základe poverenia, riaditeľa zastupuje zástupca riaditeľa, ktorý musí spĺňať podmienky vymenovania za riaditeľa a  vykonávať povolanie sudcu alebo prokurátora najmenej 10 rokov. Doterajšie znenie zákona neupravuje dĺžku funkčného obdobia zástupcu riaditeľa Justičnej akadémie, a preto predkladateľ navrhuje spresniť ustanovenie § 8 ods. 4. Funkčné obdobie zástupcu riaditeľa predkladateľ navrhuje na obdobie troch rokov.

K bodu 4:
Zmena tohto ustanovenia má spresňujúci charakter a reaguje na praktickú aplikáciu zákona.  

    K bodu 5: 
	V navrhovanom znení § 10a sa upravujú hmotné výhody riaditeľa akadémie. Umožňuje sa riaditeľovi akadémie, ako štatutárnemu orgánu akadémie, používať služobné motorové vozidlo a služobný mobilný telefón. Stanovenie limitu na používanie mobilného telefónu sa prenecháva na štatút akadémie, ktorý schvaľuje rada akadémie.

K bodu 6: 
	Zmena tohto ustanovenia reaguje na zmeny v bode 5, v ktorom sa upravujú  hmotné výhody riaditeľa a zároveň sa legislatívno-technicky upravuje znenie ustanovenia odstránením slov „kancelárie rady“.

K Čl. II

Vzhľadom na predpokladanú dĺžku legislatívneho procesu a potrebnú dĺžku legisvakancie sa navrhuje, aby zákon nadobudol účinnosť  1. septembra 2005.

Bratislava, 06. apríl 2005